Rasmus Prehn (S), 2013-11-21:
Denne her gang må jeg hellere huske at nævne, at jeg også taler på vegne af Socialistisk Folkeparti, som desværre er blevet forhindret i at deltage.
Som også Venstres ordfører har været inde på, er der tale om et meget bredt forlig, og vi Socialdemokrater er meget glade for, at det er lykkedes at samle partierne bredt om at sikre det, som skal være fremtidens postvæsen, nemlig at man kan holde fast i det, som også Venstres ordfører meget flot omtaler som en rigtig god solidarisk ordning, nemlig befordringspligten.
Det er flotte ord fra en Venstremand .
Vi Socialdemokrater er glade for, at ligegyldigt hvor man bor i det danske rige, kan man simpelt hen regne med at få samme postbetjening.
Det er positivt.
Jeg var for nylig af sted på efterårsferie, og jeg foreslog mine døtre, at vi skulle sende postkort hjem til bedstemor og bedstefar, og de sagde: Jamen far, kan vi ikke bare sende en mms med et billede?
Det er simpelt hen den nye måde, vi kommunikerer på.
Vi sender ikke så mange breve, som vi gjorde tidligere.
Vi sender flere tekstbeskeder, vi sender e-mails, og det er også den måde, flere og flere virksomheder vælger at arbejde på.
Som det er blevet nævnt, er der jo muligheden for, at man kan arbejde med 5 omdelingsdage, men godt nok med 6 servicedage.
Der bliver mulighed for, at de såkaldte B-breve, som vi alle sammen kender – man sender et brev, og det er ikke så vigtigt, om det kommer frem den ene eller den anden dag – kan være lidt længere undervejs.
Man betaler en lavere pris, men det er ikke så hurtigt fremme, og det ved man.
Det er positivt, at man får den mulighed.
Det gør, at man fra Post Danmarks side kan køre en mere rentabel forretning.
Som også Venstres ordfører var inde på, lægger man om, så man i stedet for at have de store posthuse arbejder mere med postshopper, som har de faciliteter, der er nødvendige i hverdagen.
Det er også sådan, at de er fordelt pænt rundtomkring i det danske samfund.
Endelig er det sådan, hvad også Venstres ordfører var inde på, at vi har været særlig opmærksomme på det med øsamfund og mindre tæt befolkede områder.
Jeg vil gerne her på Folketingets talerstol
sådan indrømme, at vi har et partiinternt anliggende.
Når vi har drøftet nogle af de her ting om øsamfund og andet, som vi er meget optaget af – også fordi mystiske forskere har været ude at sige, at man bare kan lukke øerne og sådan noget, hvad vi synes er noget mærkeligt noget – så har det været sådan, at en indikator for, om tingene var i orden, har været den såkaldte hr. Flemming Damgaard Larsen-faktor.
For det er sådan, at Venstres ordfører er en, der virkelig kerer sig meget om øsamfundene, og vi kan høre på den måde, han talte så varmt om det på, at når hr. Flemming Damgaard Larsen har sagt god for det, er det i orden.
Det har altså været sådan, at når der har været kritiske spørgsmål i vores folketingsgruppe, har både den tidligere transportminister hr. Henrik Dam Kristensen og jeg selv kunnet berolige folk med, at Venstres meget engagerede ordfører på det her område, hr. Flemming Damgaard Larsen, har sagt god for det, og så har folk vidst, at så er der styr på det, og så er der ingen, der bliver efterladt med dårlig service.
Så det skal være de afsluttende ord: Det her lever simpelt hen op til selveste hr. Flemming Damgaard Larsens standard.
Øsamfundene kan være trygge og glade.